钦定古今图书集成/明伦汇编/宫闱典/第117卷 > 蒲察鼎寿
## 钦定古今图书集成/明伦汇编/宫闱典/第117卷 > 蒲察鼎寿

按《金史世戚传》，“鼎寿本名和尚，上京曷速河人，钦怀
皇后父也。赋性沈厚，有明鉴，通契丹、汉字，长于吏事，
尚熙宗女郑国公主。贞元三年，以海陵女弟庆宜公
主子，加定远大将军，为尚衣局使，累官器物局使。大
定二年，加驸马都尉，职如故。历符宝郎、蠡州刺史、濬
州防御使。有惠政，两州百姓刻石纪之。迁泰宁军节”
度使，历东平府、横海军，入为右宣徽使，改左宣徽，授
中都路昏得浑山猛安曷速木单世袭谋克。改河间
尹。号令必行，豪右屏迹。有宗室居河间，侵削居民，鼎
寿奏徙其族于平州，郡内大治。卒官，上闻之，深加悼
惜。丧至香山，皇太子往奠，百官致祭，赙银彩绢。明昌
三年，以皇后父赠太尉、越国公。鼎寿既世连姻戚，女
为皇后、长子，辞不失，凡三尚定国、景国、道国公主，其
宠遇如此，未尝以富贵骄人，当时以为“外戚之冠”云。